LV Eiropas Savienības Oficiālais Vēstnesis C 432/8

Pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2014/C 432/07)

Šī publikācija dod tiesības izteikt iebildumus pret pieteikumu atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

VIENOTS DOKUMENTS

PADOMES REGULA (EK) Nr. 510/2006

par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību (2)

PATATA ROSSA DI COLFIORITO

EK Nr.: IT-PGI-0005-01236-2.6.2014.

AĢIN ( X ) ACVN ( )

1. Nosaukums

Patata Rossa di Colfiorito

2. Dalībvalsts vai trešā valsts

Itālija

3. Lauksaimniecības produkta vai pārtikas produkta apraksts

3.1. Produkta veids

1.6. grupa. Svaigi vai pārstrādāti augļi, dārzeņi un labība

3.2. Apraksts par produktu, uz kuru attiecas 1. punktā minētais nosaukums

Ar nosaukumu Patata Rossa di Colfiorito apzīmē nogatavojušos kartupeļu bumbuļus, kas pieder pie Solanaceae dzimtas Solanum tuberosum sugas (Solanum tuberosum L.; 2n = 4x = 48), ko audzē no Eiropas Savienības dalībvalstu šķirņu katalogos reģistrētu pamatšķirņu kartupeļu sēklām un kam ir raksturīga sarkana miza un gaiši dzeltens mīkstums.

Lai nodrošinātu kartupeļu bumbuļu tipiskumu un atpazīstamību, tiem ir jābūt ar šādām īpašībām:

— tiem jābūt veseliem, pilnībā klātiem ar mizu, bez traipiem,

— ar ovālu un neregulāru formu,

— tiem jābūt nebojātiem: nav pieļaujama puvusi un slimību bojāta vai citādi tik stipri bojāta produkcija, ka tā vairs nav derīga patēriņam,

— bez sala izraisītiem bojājumiem,

— bez neraksturīgas smakas un/vai garšas,

— ar tipisku sarkanas krāsas mizu,

— ar vāji izteiktām, virspusējām acīm, kas ir viegli izgriežamas.

Atsauces vērtības, kas raksturo produkta īpašības:

— izmērs: vismaz 35 mm,

— cietība: spiediena pārbaude (bīdes spriegums) > 1,2 kgf/cm2,

— kopējais fenola savienojumu saturs > 300 mg/kg,

— raksturīga sarkana mizas krāsa – krāsa (X, Y, Z) bezdimensionāla: — X > 13 bezdimensionāls; — Y > 12 bezdimensionāls; — Z > 6 bezdimensionāls.

3.3. Izejvielas (tikai pārstrādātiem produktiem)

—

3.4. Dzīvnieku barība (tikai dzīvnieku izcelsmes produktiem)

—

3.5. Īpaši ražošanas posmi, kas jāveic noteiktajā ģeogrāfiskajā apgabalā

Visi Patata Rossa di Colfiorito ražošanas procesa posmi, sākot no kultūrauga sējas līdz novākšanai, ir jāveic noteiktajā ģeogrāfiskajā apgabalā.

3.6. Īpaši noteikumi griešanai, rīvēšanai, iepakošanai u. c.

Novāktos kartupeļus ievieto noliktavās, kurās nodrošināti nepieciešamie apstākļi kartupeļu bumbuļu pareizai glabāšanai: ir jānodrošina, ka tūlīt pēc ievietošanas noliktavā bumbuļu virsma tiek nožāvēta, ka tiek veicināta novākšanas laikā iegūto bojājumu sadzīšana, ka tiek aizkavēta ūdens kondensēšanās uz kartupeļu virsmas. Noliktavās kartupeļus var bērt lielos vēdināmos neilona maisos vai lielās kastēs. Tomēr ir atļauts glabāšanas veids, izmantojot modernās glabāšanas tehnoloģijas, kas atbilst šajā jomā spēkā esošajiem noteikumiem. Kartupeļu glabāšanas laikā nav atļauts lietot pretasnošanas līdzekļus.

Fasē iepakojumā, kas ir raksturīgajā sarkanajā krāsā.

3.7. Īpaši noteikumi marķēšanai

Uz etiķetēm un konteineriem ar vienāda lieluma un krāsas drukātiem burtiem ir jābūt norādei Patata Rossa di Colfiorito I.G.P. (AĢIN Patata Rossa di Colfiorito) un Eiropas Savienības simbolam; uz etiķetes nedrīkst būt citas norādes ar lielākiem burtiem.

Lai patērētājs varētu viegli atpazīt norādi, ir jāievēro šādas apdrukas prasības:

a) norāde: Patata Rossa di Colfiorito IGP;

b) burtu garnitūra: Bodoni MT Black;

c) norādes un logotipa iespiešanā izmantotā Pantone krāsa: Red 032.

Etiķetēs uz iepakojuma turklāt jāietver šādas norādes:

a) individuālā ražotāja vārds vai ražotāju apvienības nosaukums un adrese vai reģistrētā uzņēmējdarbības vieta, kā arī iepakotāja vārds vai nosaukums;

b) īpaša norāde produktam, ja to paredzēts tirgot ārzemēs;

c) vajadzības gadījumā papildu informācija, ja tai nav slavinošs vai patērētāju maldinošs raksturs attiecībā uz produktu un tā īpašībām.

4. Precīza ģeogrāfiskā apgabala definīcija

Ar AĢIN Patata Rossa di Colfiorito apzīmēto produktu atļauts audzēt apvidū, kas atrodas 470 m vai augstāk virs jūras līmeņa. Šis apgabals atrodas Apenīnu zonā Umbrijas un Markes reģionā, starp Perudžas (Perugia) provinces austrumu daļu un Mačeratas (Macerata) provinces rietumu daļu. Apgabalā daļēji ietverta šādu Umbrijas pašvaldību teritorija: Foligno, Nocera Umbra, Valtopina, Sellano un šādu Markes pašvaldību teritorija: Serravalle di Chienti, Muccia, Pieve Torina, Sefro, Visso un Montecavallo.

5. Saikne ar ģeogrāfisko apgabalu

5.1. Ģeogrāfiskā apgabala specifika

Ģeogrāfiskais apgabals, kurā audzē Patata Rossa di Colfiorito, aptver lielu daļu no Apenīnu kalniem Umbrijā un Markē. Viens no ģeogrāfiskā apgabala visraksturīgākajiem faktoriem ir tā atrašanās vietas augstums virs jūras līmeņa – tam ir jābūt vismaz 470 m vai augstākam virs jūras līmeņa. Šīs kultūras atšķirību no citām palīdz veidot audzēšanas apgabala augšņu mehāniskais un ķīmiskais sastāvs, proti, tās ir silīcija augsnes, skeletainas, ar viegli skābu reakciju, vieglas, irdenas, caurlaidīgas un dziļas.

Ražošanas apgabalam raksturīgs kalnu klimats ar aukstām un sniegainām ziemām un vēsām vasarām.

Visaugstākajās zonās (virs 1 500 mm gadā) ir liels nokrišņu daudzums, kas samazinās līdz ar augstuma samazināšanos. Ziemā ir daudz sniega, bet sniega sega turas uz zemes tikai augstumā virs 1 000 m. Diezgan bieži pūš grecale (NE – ziemeļaustrenis) un scirocco (SE – dienvidaustrenis) vēji.

5.2. Produkta specifika

Kartupeļiem Patata Rossa di Colfiorito ir raksturīgas šādas īpašības:

augsts polifenolu saturs,

sarkana krāsa,

raksturīga konsistence un cietība un

neregulāra forma.

5.3. Saikne starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju vai citām īpašībām (AĢIN)

Ar AĢIN Patata Rossa di Colfiorito apzīmēto kartupeļu reputāciju un to raksturīgo īpašību atpazīstamību nosaka attiecīgā apgabala augsnes un klimatisko apstākļu īpatnības, audzēšanas tehnika un uzglabāšanas veids, kā arī tas apstāklis, ka ir plaši pazīstams gan kartupeļu izskats un to sarkanā krāsa, gan nosaukuma saistība ar teritoriju. Jo īpaši nozīmīgs ir augsnes aspekts: būtībā izšķiroša nozīme kartupeļu augšanā, to formas un ķīmisko un organoleptisko īpašību izveidē ir augsnes raksturīgajām īpašībām.

Tieši vide maina Patata Rossa di Colfiorito formu, jo augšanas periodā kartupeļi “cieš” no apgabalam raksturīgajiem vides faktoriem. Kartupeļu cietība un neregulārā forma veidojas augsnes (tā ir šim apgabalam raksturīgi skeletaina), klimata un nelielā irigācijas apjoma ietekmē.

Ražošanas apgabala “ekstremālie” apstākļi būtiski ietekmē polifenolu daudzumu, jo par polifenolu sintēzi atbildīgo enzīmu veids ir īpaši jutīgs pret apgabala vides īpatnībām.

Daudzas mutiskās un rakstiskās liecības norāda uz šā produkta vēsturiskajām, kultūras un sociālajām saiknēm ar teritoriju.

Par kartupeļu Patata Rossa di Colfiorito reputāciju liecina raksti specializētos žurnālos, fotogrāfijas un audiovizuālie darbi, kā arī Patata Rossa di Colfiorito svētki, kas tiek organizēti jau 36. reizi un ir atzīti Umbrijas reģiona līmenī, kas tos pelnīti ir iekļāvis tradicionālo produktu sarakstā – tas tiek veidots jau vairāk nekā 25 gadus.

Kartupeļi Patata Rossa di Colfiorito ir daudzu vietējo ēdienu receptes sastāvdaļa: tos pasniedz vārītus, ceptus, eļļā ceptus, salātos vai kā sastāvdaļu maizes, fokāčas un kartupeļu biezeņa pagatavošanā. Šī kartupeļu šķirne ir piemērota izcilu kartupeļu klimpu (gnocchi) pagatavošanai, kas vienmēr atrodamas vietējo restorānu ēdienkartē.

Atsauce uz specifikācijas publikāciju

(Regulas (EK) Nr. 510/2006 (3) 5. panta 7. punkts)

Valdība ir uzsākusi valsts iebildumu procedūru, AĢIN Patata Rossa di Colfiorito atzīšanas pieteikumu 2014. gada 22. aprīlī publicējot Itālijas Republikas Oficiālā Vēstneša (Gazzetta Ufficiale della Repubblica Italiana) 93. numurā.

Ražošanas specifikācijas konsolidētā redakcija ir pieejama internetā šādā tīmekļa vietnē: http://www.politicheagricole.it/flex/cm/pages/ServeBLOB.php/L/IT/IDPagina/3335

vai

tieši atverot Lauksaimniecības un mežsaimniecības ministrijas tīmekļa vietnes mājas lapu (www.politicheagricole.it) un tad uzklikšķinot uz Prodotti DOP e IGP (ekrāna augšdaļas labajā pusē), tad uz Prodotti DOP, IGP e STG (ekrāna kreisajā malā) un, visbeidzot, uz Disciplinari di Produzione all’esame dell’UE.

(1) OV L 343, 14.12.2012., 1. lpp.

(2) OV L 93, 31.3.2006., 12. lpp. Aizstāta ar Regulu (ES) Nr. 1151/2012.

(3) Skatīt 2. zemsvītras piezīmi.